SKRIFTLIG FORESPØRGSEL E-0499/01

af Markus Ferber (PPE-DE) til Kommissionen

(22. februar 2001)

Om: Samarbejde mellem Europa-Kommissionen og Det Kommunistiske Parti i Böhmen og Mähren (KPBM)

I modsætning til alle andre kommunistpartier i Østeuropa har Det Kommunistiske Parti i Böhmen og Mähren (KPBM) ikke alene bibeholdt sit navn, det forlyder også, at det hverken har ændret sin politik eller har distanceret sig fra sin fortid som diktaturets parti. Den tjekkiske præsident den tjekkiske regering, den demokratiske opposition i Prag og det diplomatiske korps undgår derfor alle formelle kontakter med KPBM.

Er det rigtigt, at Kommissionen opretholder kontakter med KPBM og, at repræsentanter fra Kommissionens delegation deltog i partikonferencen i maj 2000 og besøgte partiets hovedkvarter i december 2000? Disse møder, som pressen har bragt frem i lyset, har givet anledning til stor politisk mishag i Den Tjekkiske Republik. I henhold til presseberetninger skal delegationens stedfortrædende leder, ambassaderåd Dreyer, have bemærket, at man har mange ting til fælles.

Fandt begivenhederne i Prag sted i indforståelse med kommissæren og generaldirektoratet? Hvem gav i bekræftende fald instrukser til delegationen i Prag? Er der nogen kommissærer, der skal deltage i lignende møder i fremtiden? Hvad har Kommissionen i benægtende fald gjort for at kalde sin delegation til orden? Hvilke foranstaltninger har Kommissionen til hensigt at træffe for at neutralisere det forkerte signal, der er sendt til den tjekkiske offentlighed som helhed om en legitimering af Det Kommunistiske Parti?

Hvilke andre ekstreme partier opretholder Kommissionen kontakter med?

Foreligger resultaterne af høringen af delegationen i Prag allerede? Er der tale om, at midler er blevet misbrugt eller er forsvundet?

Svar afgivet på Kommissionens vegne af Günther Verheugen

(4. maj 2001)

Kommissionen og dens delegation i Prag opretholder i den udstrækning det er nyttigt kontakter med alle de partier, der er repræsenteret i det tjekkiske parlament, med specielt henblik på at sikre størst mulighed enighed om spørgsmål med tilknytning til tiltrædelsen til EU.

Kommissionen kan bekræfte, at dens delegation i denne kontekst ligesom flere af medlemsstaternes ambassader tog imod en invitation til at deltage i partikongressen i det kommunistiske parti i Böhmen og Mähren (KPBM) i foråret 2000. Aktiviteter af denne type er en del af den løbende proces for at holde kontakt med de partier, der er repræsenteret i det tjekkiske parlament, og er ikke genstand for særlige instrukser fra kommissærens eller generaldirektoratets side.

Som svar på det sidste spørgsmål skal det oplyses, at Kommissionens interne høringer er fortrolige. Kommissionen kan derfor ikke forsyne det ærede medlem med de ønskede oplysninger om høringen vedrørende delegationen i Prag. Inden for rammerne af dechargeproceduren for 1999 og efter anmodning fra formanden for Budgetkontroludvalget er et resumé af referatet af det interne møde imidlertid fortroligt blevet sendt til såvel formanden som ordføreren for dechargeproceduren for 1999 i overensstemmelse med bestemmelserne i rammeaftalen mellem Parlamentet og Kommissionen (bilag III).